b"\n_START_ARTICLE_\nSoternes\n_START_SECTION_\nHist\xc3\xb2ria\n_START_PARAGRAPH_\nEl barri s'origin\xc3\xa0 a partir d'una antiga partida rural, que al segle XVII pertanyia a Cerdan de Tallada, de manera que el caseriu va ser conegut tamb\xc3\xa9 com el lloc de Cerdanet. Amb la hist\xc3\xb2ria d'aquest caseriu est\xc3\xa0 \xc3\xadntimament relacionada l'ermita de Sant Miquel de Soternes, que actualment pertany al barri de La Llum.\n_START_SECTION_\nElements importants\n_START_PARAGRAPH_\nEntre els punts d'inter\xc3\xa8s del barri hi ha el Museu d'Hist\xc3\xb2ria de Val\xc3\xa8ncia, situat al carrer d'Archena, davall una pla\xc3\xa7a p\xc3\xbablica, i per tant, s'hi accedeix baixant a trav\xc3\xa9s d'unes escales. \xc3\x89s curi\xc3\xb3s l'estructura del barri, que se situa a un pronunciat desnivell amb el riu; per arribar-hi cal baixar unes quantes escales. En efecte, el barri no t\xc3\xa9 cap parc, sin\xc3\xb3 gaudeix del nou parc de la Cap\xc3\xa7alera a pocs metres al nord. Tamb\xc3\xa9 \xc3\xa9s interessant notar la manca de cap l\xc3\xadnia divisora natural entre aquest barri perif\xc3\xa8ric valenci\xc3\xa0 i el municipi ve\xc3\xad de Mislata. La fita es troba al petit carrer del cam\xc3\xad vell de Xirivella. De fet, l'orografia del barri suggeriria que Soternes f\xc3\xb3ra m\xc3\xa9s aviat un barri del segon, at\xc3\xa9s que els dos comparteixen fins i tot alguns carrers, com el carrer d'Alc\xc3\xa0sser, vial principal del barri que s'est\xc3\xa9n per tot Mislata i forma una gran avinguda. L'avinguda ve del fet de soterrar les vies del metro, que hi passen a sota. Tamb\xc3\xa9 \xc3\xa9s conf\xc3\xbas el fet de trobar, al principi del barri, un r\xc3\xa8tol anunciant l'arribada a Mislata. A pocs metres d'aquest hi ha un gran escut coronat de pedra que anuncia l'entrada a Val\xc3\xa8ncia. Sembla, doncs, que Soternes rau entre els dos sense ser-hi ni a l'un ni a l'altre. _NEWLINE_La poblaci\xc3\xb3 el 2008 fou de 5.249_NEWLINE_A causa de la seua redu\xc3\xafda grand\xc3\xa0ria, el barri no t\xc3\xa9 cap mena d'instal\xc2\xb7laci\xc3\xb3 esportiva o d'ensenyament.\n_START_SECTION_\nTransport\n_START_PARAGRAPH_\nSoternes disposa de bons accessos gr\xc3\xa0cies a l'avinguda de Tres Creus (tercera ronda) i l'avinguda del Cid (pista de Madrid), alhora que l'acc\xc3\xa9s al centre de la ciutat s'efectua per la mateixa avinguda o el passeig de la Petxina, vorejant el Jard\xc3\xad de T\xc3\xbaria. _NEWLINE_El barri \xc3\xa9s servit per les l\xc3\xadnies 3, 7, 20, 29, 71, 81, 95 i el nitb\xc3\xbas N4 de l'EMT de Val\xc3\xa8ncia, i t\xc3\xa9 enlla\xc3\xa7 amb el metro a trav\xc3\xa9s de l'estaci\xc3\xb3 del Nou d'Octubre."